กระเพาะปลาคาเธ่ย์ (เจ๊มน) กระเพาะปลาสูตรหูฉลาม สูตรเด็ดของเจ๊มน ร้านเก่าแก่เปิดมากว่า 30 ปี ที่ได้รับการันตีความอร่อยจากเปิดพิสดาร แม่ช้อยนางรำ ที่เรียกว่ากระเพาะปลาคาเธ่ย์เพราะเดิมเคยเป็นโรงหนังคาเธ่ย์ก่อนจะเปลี่ยนมาเป็นห้างโลตัส ความเด็ดของกระเพาะปลาคือ ใช้สูตรเดียวกับการทำหูฉลาม เพียงแค่เปลี่ยนเนื้อหูฉลาม เป็นกระเพาะปลาแท้ ๆ ใช้เวลาตุ๋นหลายชั่วโมง ที่นี่มีทั้งเครื่องในอย่างกึ๋น เนื้อสันใน ปีกบน ปีกกลาง ไข่นกกระทา ส่วนหน่อไม้เป็นหน่อไม้ก้อน หน่อไม้ปี๊ป แต่ไม่ใช่แบบเปรี้ยว ๆ แบบเกรดดี สไลด์เป็นแผ่นบาง แล้วต้มน้ำทิ้ง

วิธีการเดินทางมาร้านถ้าขับรถมาสามารถจอดในห้างโลตัสได้เลย ร้านอยู่ด้านข้างของห้างโลตัส ตรงกับร้านทองฮั่วเซ่งเฮง บนถนนมังกร ถ้าใครขับรถมาไม่สะดวกจอด เจ๊มนมีบริการโทรสั่งล่วงหน้าแล้วขับรถรับเลยก็ได้เหมือนกัน ร้านเป็นแนว street food ไม่ได้มีตกแต่งอะไรมากมาย แต่ก็ดูสะอาดตา

ธรรมดา (40 บาท) พิเศษ (50 บาท) สำหรับคนชอบกินเนื้อปูสด ๆ แนะนำให้สั่งพิเศษจะได้เนื้อปูสด ๆ ให้แบบไม่หวงเลย ทางร้านยังมีทางเลือกสำหรับคนชอบกินกับข้าว หรือเส้นหมี่ได้ด้วย เราเลือกสั่งแบบพิเศษ ซึ่งสามารถเลือกสั่งได้หมด ใส่อะไร ไม่ใส่อะไร ไม่ใส่เลือด ไม่เอาเครื่องใน ก็สั่งได้หมด ขอบอกว่าคนเสิร์ฟที่นี่เค้าความจำดีมาก ๆ ค่ะ ไม่ต้องจด จำว่าใครสั่งอะไร มาเสิร์ฟ์ไม่ผิดคนเลย สุดยอดจริง ๆ

ข้าง ๆ มีขายน้ำอ้อยคั้นสด ๆ ขวดละ 30 บาท กลิ่นอ้อยสด ๆ หอม ๆ รสไม่หวานกำลังดี

เป็นร้านอร่อย ๆ ราคามิตรภาพ ที่ใครแวะผ่านมาไม่ควรพลาดจริง ๆ นะคะ ที่ถุงมีเขียนว่าทางร้านมีบริการไปออกงานด้วยนะคะ